ወንጀለኛው ሱዳናዊ በ12 አመት ጽኑ እስራትና በ12 ሚሊየን ብር ገንዘብ እንዲቀጣ ተወሰነ
በቴሌኮም ማጭበርበር ወንጀል የተከሰሰው ሱዳናዊ በ12 አመት ጽኑ እስራትና በ12 ሚሊየን ብር ገንዘብ እንዲቀጣ ተወሰነ፡፡ተከሳሹ ሚስተር ያህያ ጀማ የቴሌኮም መሳሪያዎችን ወደ ሀገር ውስጥ ለማስገባት እና የቴሌኮም አገልግሎት ለመስጠት የሚያስችል ሕጋዊ ፈቃድ ሳይኖረው ህገ-ወጥ መሳሪያዎችን በመግጠምና 32 የኢትዮ ቴሌኮም ሲም ካርዶችን በማስገባት በአንድ ጊዜ ብዛት ያላቸው ጥሪዎችን በማስተላለፍ እና ሌሎች መሰል አገልግሎቶችን ሲሰጥ ቆይቷል።ግለሰቡ አለም አቀፍ ጥሪዎችን በዝቅተኛ ዋጋ ሲያስደውል መቆየቱ ተጠቅሷል።በዚህም ከተለያዩ የአለም ሀገራት ወደ ኢትዮጵያ የተደረጉ ከ296 ሰዓታት በላይ አለም አቀፍ የስልክ ጥሪዎችን ማስተላለፉ ተገልጿል፡፡ወንጀሉንም በአዲስ አበባ ቦሌ ክፍል ከተማ ከሚያዚያ 7 ቀን 2008 ዓ.ም ጀምሮ መፈፀሙም ታውቋል።በዚህ ምክንያትም ኢትዮ ቴሌኮም ያገኝ የነበረውን ከአንድ ሚሊየን ብር በላይ ገንዘብ አሳጥቶታል።ጉዳዩን የተመለከተው የፌደራሉ ከፍተኛ ፍርድ ቤት ልደታ ምድብ 3ኛ የወንጀል ችሎት ተከሳሹ ጥፋተኛ መሆኑን በማረጋገጡ የ12 አመት ጽኑ እስራት እና 12 ሚሊየን ብር የገንዘብ መቀጮ ወሰኖበታል።